
Vadfajok jelenlétének vizsgálata sertéstelepek közelében

Kulcsszavak: ASP; vaddisznó; házi sertés, sertéstelep
A vaddisznóállomány Európa-szerte növekszik, és ez a vaddisznókban terjedő afrikai
sertéspestis jelenléte óta komoly gazdasági-, humán- és állategészségügyi veszélyt jelent. Mivel
a vírus 2014-ben az EU-ban (Lengyelország) és 2018-ban Magyarországon is megjelent - erre
vonatkozó hazai kutatás hiányában - haladéktalanul fel kellett mérni, hogy milyen kockázata
lehet a hazai sertéstelepeken az ASP vírus vadfajok által házi sertéseknek történő átadásának.
Vizsgálatunkban két sertéstelepet (Farm (B); Farm (G)) figyeltünk meg 2022. június 16-tól
2023. február 19-ig, 10-10 vadkamerával, hogy regisztráljuk a sertéstelepeken, illetve azok
peremén jelenlévő vadfajokat. A Farm (B) esetében erős kerítések és megfelelő minőségű
villanypásztor volt, így a vadfajok jelenlétének gyakorisága elmaradt a Farm (G)-hez képest.
Gímszarvas ritkán volt jelen a sertéstelepen (látogatások száma: n=18), a vörös róka gyakori
faj volt (n=863). Gímszarvast a farmon belül a rókával ellentétben nem észleltünk. A Farm (G)
esetében színesebb volt a vadállomány, jelen volt a gímszarvas, a vörös róka, az európai borz,
az európai őz és a vaddisznó is. Vaddisznót a sertéstelepen belül nem észleltünk.
Vizsgálatunkban megállapítottuk, hogy valós veszélye lehet a Farm (G) esetében az ASP
sertésfarmra történő bejutásának a gyenge kerítésnek és a villanypásztor egyszerűségének
köszönhetően. A döntő ok, amiért erre a következtetésre jutottunk az volt, hogy egyazon
szilvafa alatt evett minden vadfaj, amelyek utána (a vaddisznó kivételével) bejutottak a
sertéstelepre, és mint ahogy ismertetjük, az ASP vírus mindenféle testváladékkal, így nyállal is
terjed, és rendkívüli ellenállóképességgel bír a különféle takarmányokban, ill. takarmány
összetevőkben. Az esetlegesen fertőzött takarmány (szilva) így a vaddisznótól közvetetten, a
gímszarvasokon, és egyéb vadfajokon keresztül lépheti át a gazdaság peremét. A kockázat
csökkentése érdekében fontos a megfelelő minőségű kerítések fenntartása, és a vadfajok
számára vonzerőt jelentő növényzet ritkítása a sertéstelepek körül.



